Tamperelaiset pistivät perjantaina poskeensa 2,5, metriä leveän ja 7 metriä pitkän täytekakun juhliessaan sitä, että joku sai 87 miljoonan Eurojackpot-voiton.

Moni arveli, että voittajakin saattoi lymyillä suu korvissa kahvittelijoiden joukossa.

– Kun joku on tuollaisen summan saanut, kyllä sen pitää yhdet kahveet minullekin tarjota, tuumi Teppo Sulonen, kirjailijanakin tunnettu.

– Kyllähän se on hyvä summa rahaa. Hienoa, että se tuli tähän kauppaan, jossa olen käynyt itsekin vuosikaudet.

Ettet vain satu itse olemaan voittaja?– Minä aina häviän. Harrastan jalkapalloveikkausta ja aina mene väärin.

– Voittajasta ei ole hajuakaan, mutta en ole kateellinen. En ole Eurojackpotia ikinä veikannutkaan, Teppo Sulonen sanoo.

­

Lielahden Citymarketin kahvittelupaikkaan syntyi heti aamusta jono. Moni arvaili, että voittaja saattoi piileskellä jonottajien joukossa.

– Varmasti se on joku noista. Mee kysymään. Varmasti tulee voittaja esiin, sanoi Jaakko Kanerva.

– Ihan normaali kaupassa kävijä se on. Kyllä se täällä on, tuntuu että se on joku noista, Kanerva tuumi.

Vieressä toinen kahvittelija arveli, että voittajan henkilöys ei taida paljastua.

– Voittajasta ei ole hajuakaan, enkä usko että kovin äkkiä tuleekaan, sanoi Kari Toppila.

Miltä summa kadunmiehestä tuntuu?– En ole ajatellut yhtään sinne päin, mutta eiköhän sillekin käyttöä löytyisi, jos ei muuhun niin johonkin hyvään, Kari Toppila sanoi.

– Ei se ole keltään pois. Se on hyvä summa. Joka miehellä pitäisi olla sellainen. Ja parhailla kaksi, sanoi Jaakko Kanerva.

­

Kahvia ja kakkua oli varattu 5 000:lle asiakkaalle. Joku tietenkin esitti kysymyksen, oliko joku kakun pala suurempi kuin joku toinen. Palat oli kuulemma viivottimella mitattu millilleen.

– Ison perheen äitinä olen oppinut jakamaan kaiken tasapuolisesti. Niin se menee täällä töissäkin, kertoi leipomon edustaja Päivi Venttola.

Kahvia varmaan kului satoja litroja ja kakkua neliömetreittäin. Kakku oli 2,5 metriä leveä ja 7 metriä pitkä. Se ei ole kuitenkaan leipomon ennätys.

– Ollaan me tehty kakku, joka oli 12 metriä pitkä ja 2,5 metriä leveä. Se meni erään kauppakeskuksen syntymäpäiville, Päivi Venttola kertoo.

­

­

Nyt on selvinnyt sekin, mikä kone pyöräytti 87 miljoonaa euroa tuottaneen rivin. Kone löytyy Lielahden Citymarketin infopisteestä, jossa on myös veikkausmyymälä.

Perjantaiaamuna siellä kävi melkoinen kuhina.

– On ollut kiireinen aamu. Huomaa selvästi, että asiakaskunta on lisääntynyt. On ollut normaalia vilkkaampaa, kertoi myyjä Riikka Haanpää.

Haanpää näpyttelee konetta, joka toi jollekulle jättipotin. Mahdoitko itse myydä kyseisen lapun?

– Luultavasti en, mutta eihän sitä koskaan voi tietää.

Onko voittajaa näkynyt?– Ei ole ainakaan kertonut että olisi paikalla, sanoo Riikka Haanpää.